निक्के ञ्याने रोन लगी पे, शड़ा इक जागत हा जेका हस्सा दा हा। मनै औंदी जियां उसी इस गल्लै दा थौह हा, के लारिया च सुआरी करनी होऐ तां फी जम्प बी बजदे ते छत्ती ने सिर बी भजदे, घेरा बी हुन्दा, ते हुक्कलां बी हुन्दियां। जागत तां कोई दौं-त्रै बरै द होग, पर अकली दा समझबान-जन बझोआ मिगी। “अम्मा ए सड़क कुस बनाई। बड़े मोड़ न इस सड़कै पर, साढ़े आसै एदेह मोड़ की नईं हुन्दे ?” जागते नै अपनी माऊ गी पुच्छेया। मिगी सोच आया के जियां अश्कै ए मदानी इलाकै दा ऐ। ऐ ते डोगरा गै....। मैं फी दिक्खेया ओ जातक हुन इक मिल्टरी आले लेदा हा जेका दूए थार बैठे दा हा। खबरै उनैंगी इक थार बौने आस्तै सीट नईं लब्बी होग। मैं सेई करी लेता के ए जागत फौजिए दा ऐ ते खबरै खल्ला मुलखै गै जम्मे दा होग। इस्सी बचारे गी प्हाड़ी सड़कै दा के गिआन ऐ। मिगी फी अपने निक्के हुन्दे दे समै दियां गल्लां चिरतै उठी आइयां। ए जागत बी मेरे ने इस्से लारिया पर सुआरी करा दा ए मिगी ऐदा चिरता गै बिसरी गेया ते औं अपने बचपनै दी होई बीती दियें गल्लै दे फेरे-घेरैं फसी गेया। हुन मेरे सामने ओ जागत नेहा। हुन मेरे अग्गें सोहणू हा,जेका मेरा इक मित्तर बी हा ते नौकर बी। मिगी इआं बझोआ दा के औं लारिया च नईं मण्डुऐ दी दरी उप्पर बैठे दा ऐं, ते पर्दे पर सोहणू दियां भांत सभान्तियां शक्लां औ वा, जादिआं न।